b"\n_START_ARTICLE_\nRegne de N\xc3\xa0pols\n_START_SECTION_\nSeparaci\xc3\xb3 dels regnes, Regne de N\xc3\xa0pols\n_START_PARAGRAPH_\nCarles I d'Anjou, per\xc3\xb2, va mantenir les seves possessions al territori continental, donant pas al Regne de N\xc3\xa0pols, amb capital a la ciutat de N\xc3\xa0pols._NEWLINE_Carles I i els seus successors van mantenir la reclamaci\xc3\xb3 del Regne de Sic\xc3\xadlia, guerrejant sovint contra els aragonesos, fins al 1373, quan la reina Joana I va renunciar formalment a la demanda. Joana I va morir sense fills, tot i que adopt\xc3\xa0 abans de morir Llu\xc3\xads I d'Anjou com a fill. Aquesta situaci\xc3\xb3 comport\xc3\xa0 una lluita entre les dues l\xc3\xadnies Anjou: una primera l\xc3\xadnia dels Anjou, amb el cos\xc3\xad de la reina Carles, duc de Durazzo al capdavant; i una segona l\xc3\xadnia menor dels Anjou, amb Llu\xc3\xads I al capdavant, enfrontades en la Guerra de la Uni\xc3\xb3 d'Ais. Durant 50 anys, hi hagu\xc3\xa9 una lluita constant entre les dues branques angevines per aconseguir el poder reial del regne, lluita que finalitz\xc3\xa0 el 1435 a la mort de la reina Joana II, de la l\xc3\xadnia Anjou-Durazzo, sense successi\xc3\xb3. Aquesta, tot i que primer havia adoptat el rei d'Arag\xc3\xb3 Alfons el Magn\xc3\xa0nim, adopt\xc3\xa0 Llu\xc3\xads III de N\xc3\xa0pols, de la l\xc3\xadnia menor dels Anjou, com a fill, cosa que finalitz\xc3\xa0 amb les disputes familiars. El germ\xc3\xa0 de Llu\xc3\xads III, Renat I, va unir temporalment les dues demandes angevines.\n_START_SECTION_\nDominaci\xc3\xb3 de la Corona d'Arag\xc3\xb3\n_START_PARAGRAPH_\nEl 1442, el rei d'Arag\xc3\xb3 i rei de Sic\xc3\xadlia Alfons el Magn\xc3\xa0nim va conquerir el Regne de N\xc3\xa0pols i va unificar altre cop els dos regnes com a depend\xc3\xa8ncies de la Corona d'Arag\xc3\xb3._NEWLINE_A la seva mort el 1458, el regne fou separat de nou i N\xc3\xa0pols fou heretada per Ferran I, fill il\xc2\xb7leg\xc3\xadtim de l'anterior, mentre la part insular del regne, el Regne de Sic\xc3\xadlia, fou heretat pel seu germ\xc3\xa0 Joan II d'Arag\xc3\xb3, comte de Barcelona i rei d'Arag\xc3\xb3. _NEWLINE_A la mort de Ferran I el 1494, Carles VIII de Fran\xc3\xa7a va envair It\xc3\xa0lia aprofitant la pretensi\xc3\xb3 angevina vers el tron de N\xc3\xa0pols, iniciant aix\xc3\xad les conegudes Guerres d'It\xc3\xa0lia. El rei franc\xc3\xa8s va fer fora Alfons II de N\xc3\xa0pols. Els hereus d'aquests seran reis titulars del regne, per\xc3\xb2 el conflicte entre napolitans i francesos no s'acabar\xc3\xa0 fins al 1504, any en qu\xc3\xa8 Ferran el Cat\xc3\xb2lic conquer\xc3\xad el Regne de N\xc3\xa0pols i unific\xc3\xa0 altre cop els dos regnes sota la monarquia cat\xc3\xb2lica."